RBF ‘กัญชง’ สะบัดช่อ.!?
บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ถือเป็นหุ้นน้ำดีอีกตัวหนึ่ง..!! ทั้งการ Growth ในแง่ของธุรกิจที่เติบโตต่อเนื่องทุกปี...ปี 2561 มีรายได้รวม 2,749 ล้านบาท กำไรสุทธิ 323 ล้านบาท ปี 2562 มีรายได้รวม 2,881 ล้านบาท กำไรสุทธิ 352 ล้านบาท ปี 2563 มีรายได้รวม 3,187 ล้านบาท กำไรสุทธิ 519 ล้านบาท
14 ก.ค. 2564

บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ถือเป็นหุ้นน้ำดีอีกตัวหนึ่ง..!! ทั้งการ Growth ในแง่ของธุรกิจที่เติบโตต่อเนื่องทุกปี…ปี 2561 มีรายได้รวม 2,749 ล้านบาท กำไรสุทธิ 323 ล้านบาท ปี 2562 มีรายได้รวม 2,881 ล้านบาท กำไรสุทธิ 352 ล้านบาท ปี 2563 มีรายได้รวม 3,187 ล้านบาท กำไรสุทธิ 519 ล้านบาท
ขณะที่ไตรมาสแรกปีนี้ มีรายได้รวม 849 ล้านบาท กำไรสุทธิ 75 ล้านบาท
ไปดูในแง่ราคาหุ้น ก็ให้ผลตอบแทนแคปิตอลเกนสูง…เข้าเทรดไม่ถึง 2 ปี (เข้าตลาดเมื่อ 24 ต.ค. 2562) แต่ราคาปรับขึ้นไปแล้วกว่า 5 เท่าตัว หรือ 560% จากราคาไอพีโอที่ 3.30 บาท
ทำเอาผู้ถือหุ้นยิ้มหน้าบานเป็นจานเชิงไปตาม ๆ กัน โดยเฉพาะคนที่มีหุ้น ณ ราคาไอพีโอ ป่านนี้รวยเละไปแล้ว…
อีกส่วนที่การันตี… RBF เป็นหุ้นฟู้ดเทค เป็นหุ้นที่อยู่ในเมกะเทรนด์ ทำให้มีโอกาสโตได้อีกมาก
โอกาสในการเติบโตของ RBF น่าจะสะดวกโยธินมากขึ้น หลังเพิ่งคว้าใบอนุญาตเพาะปลูก และใบอนุญาตสกัดน้ำมันจากเมล็ดกัญชงเพิ่มเติม จากที่ก่อนหน้านี้ที่ได้รับใบอนุญาตโรงงานสกัดสาร CBD-THC จากกัญชง รายแรกในไทยและเอเชียตะวันออกเฉียงใต้ จากอย.ไปแล้วเมื่อต้นเดือน ก.ค.ที่ผ่านมา
นั่นทำให้ RBF มีใบอนุญาตที่เกี่ยวกับกัญชงถึง 3 ใบด้วยกัน มากสุดในตอนนี้
ส่งผลให้ RBF มีศักยภาพในธุรกิจกัญชงอย่างครบวงจรตั้งแต่ต้นน้ำ-กลางน้ำ เพื่อสนับสนุนปลายน้ำ
แหม๊…เห็นเงียบ ๆ แต่คว้าใบอนุญาต (กัญชง) เพียบเลยนะคะ…
ทำให้จากก่อนหน้านี้เป็นการเล่นกับกระแสกัญชง-กัญชาฟีเวอร์ มาตอนนี้สามารถจับต้องได้ซะที…โดย RBF สามารถปลูกกัญชง เพื่อให้ได้วัตถุดิบ โดยเฉพาะดอกกัญชงที่มีปริมาณสาร CBD เพื่อส่งต่อมายังกลางน้ำ คือ โรงงานสกัดสาร CBD-THC
โอเค…แม้ตอนนี้ RBF ยังนำเข้าเมล็ดกัญชงไม่ได้ แต่อาจไปซื้อต่อเพื่อนำมาปลูก และสกัดสาร CBD ซึ่ง RBF ถนัดเรื่องนี้อยู่แล้ว ส่วนการสกัดสารจากช่อและดอก เป็นสเต็ปถัดไป
ก็จะทำให้เห็นภาพ RBF กับกัญชงชัดเจนขึ้น..!!
ที่สำคัญการเป็นเจ้าแรก ๆ ของตลาด ทำให้ RBF มีแต้มต่อ สามารถกำหนดราคาได้เอง ทำให้มีมาร์จิ้นสูง และมีคู่แข่งน้อย…
โดยมีการประเมินกันว่า ราคาขายสารสกัด CBD น่าจะอยู่ที่ 120,000 บาทต่อกิโลกรัม ขณะที่ในต่างประเทศ สาร CBD มีราคาขายอยู่ในช่วง 30,000-300,000 บาทต่อกิโลกรัม (อุตสาหกรรมอาหาร) แต่เนื่องจากยังมีการควบคุมการนำเข้ากัญชงและสาร CBD จากต่างประเทศ ทำให้คาดว่าในระยะช่วงเวลา 5 ปีนี้ ราคาสารสกัด CBD จะยังไม่ต่ำกว่า 100,000 บาทต่อกิโลกรัม
ก็ถือเป็นโอกาสทองของ RBF เลยก็ว่าได้..!!
เอาเป็นว่า แค่ลูกค้าเก่า ๆ ในกลุ่มอาหารและเครื่องดื่มที่ RBF มีอยู่ในมือ ออเดอร์ก็คงล้นทะลักแล้ว ไม่นับรวมที่จะแตกไลน์ไปสู่เครื่องสำอาง สมุนไพร และสินค้าอื่น ๆ อีกมากมาย ก็น่าจะทำให้มีมูลค่ามากขึ้น
โดย RBF คาดว่าจะเริ่มผลิตในเชิงพาณิชย์ได้ตั้งแต่ไตรมาส 4 ปีนี้…
ก็น่าจับตา กัญชงสะบัดช่อจะต่อยอดกำไรให้กับ RBF ได้มากน้อยแค่ไหน..? สมกับการรอคอยของนักลงทุนหรือไม่..?
ที่แน่ ๆ การที่ RBF ซุ่มเงียบคว้าใบอนุญาตกัญชง 3 ใบรวดอย่างนี้ บ่งบอกว่าอย่าได้ประมาทหมอทหารอย่าง “หมอจั่น” พ.ต.พญ.จัณจิดา รัตนภูมิภิญโญ เชียวนะ..!?
…อิ อิ อิ…